Man het glo twee vuurwapens by gastehuis gehadLen Cloete is Saterdag deur polisie in die kop geskiet en is tans in ’n koma. (Foto: Facebook / Len Cloete) Voordat die polisie Saterdagoggend na die Misty Hill Lodge-gastehuis in Muldersdrift, Gauteng, ontbied is, is Len Cloete glo deur die bestuur gevra om die perseel te verlaat. Hy het glo ook twee vuurwapens by hom gehad. Hy is kort daarna deur ’n polisiebeampte in die kop geskiet en is tans in ’n koma in ’n private hospitaal in Krugersdorp. Luidens ’n verklaring wat Maandag deur die onafhanklike polisieondersoekdirektoraat (Opod) uitgereik is, het Cloete na bewering met personeel van dié gastehuis “baklei”. Maroela Media het vroeër berig dat ’n onderonsie reeds Vrydagmiddag ontstaan het – glo oor kamers wat nie gereed was toe Cloete en sy vrou, Chantal, en nog ’n paartjie by die gastehuis aangekom het nie. Die paartjies het toe glo by ’n restaurant gaan eet. Dit is nie duidelik hoe laat hulle na die gastehuis teruggekeer het of wat kort voor die gebeure plaasgevind het nie. Die skietvoorval het omstreeks 01:00 Saterdagoggend plaasgevind. Maroela Media kon nie die personeel van die gastehuis Maandag vir kommentaar in die hande kry nie. “Daar word beweer dat die gas [Cloete] met die personeel van Misty Hill Lodge baklei het. Die bestuurder het die gas [Cloete] gevra om die perseel te verlaat en gesê dat hy ’n terugbetaling sal ontvang, maar hy het geweier. Toe veiligheidspersoneel en die bestuurder hom na sy kamer volg en versoek dat hy die gastehuis verlaat, het hy glo meer aggressief geword. “Polisiebeamptes is ontbied om bystand te verleen en daar word verder beweer dat die gas [Cloete] met die polisie begin baklei het.” Volgens Opod het Cloete glo een van twee vuurwapens uit die bedkassie in die kamer gehaal, die vuurwapen oorgehaal en ’n patroon laat uitval. Hy het glo ook ’n polisiebeampte se vuurwapen gevat. “Die gas [Cloete] was in besit van twee vuurwapens. Een van die polisiebeamptes het sy polisievuurwapen uitgehaal en die gas een keer in die kop geskiet. Hy [Cloete] is onder polisietoesig na ’n hospitaal geneem. Sy vrou was glo teenwoordig toe die gebeure ontvou het.” ’n Skermskoot uit die video. Die vuurwapen is sigbaar in Cloete se hand. ’n Grafiese video van die voorval is intussen op sosiale media gedeel. Hierin kan gesien word hoe Cloete sonder ’n hemp in ’n kamer van die gastehuis rondstap, met drie polisiebeamptes wat naby hom staan. Daar was ook polisiebeamptes buite die kamerdeur. Hy praat verwoed en beduie met die geweer in sy een hand, terwyl die polisie hom net aankyk. Die geluid van die vuurwapen wat oorgehaal word, kan ook op die video gehoor word. ŉ Verdere woordewisseling ontstaan terwyl Cloete ŉ polisiebeampte se vuurwapen uit haar hand gryp en skree “skiet my, skiet my”. Dis in dié stadium wat ŉ ander polisielid sy vuurwapen uithaal en Cloete in die kop skiet. Daar kan in die agtergrond gehoor word hoe ’n vrou gil, terwyl Cloete agteroor op die grond neerval. Volgens Maroela Media se inligting word Cloete steeds in die intensiewesorgeenheid behandel. Maroela Media het vroeër berig dat Mike Bolhuis en sy span die saak ondersoek. Opod ondersoek ook die saak. Dit is nie duidelik of enige klagte al aanhangig gemaak is en wat die aard van Opod se ondersoek is nie.